- Feeñiyoh
- <
- 19
- >

19
Alleeluyaa⁠ ⁠!
1 Filoon fi baaha, mi kelohte uni ɓéyrëhté man un dúukël i ow nen, kolaꞌ sun-Koo na won tih⁠ ⁠:
«⁠ ⁠Alleeluyaa*19.1 Alleeluyaa wonaɗ ébrë. Iti fi daa ri⁠ ⁠: njëeɓí Yahwee.⁠ ⁠!
Koope fi yen daa na sëmlëꞌ,
daa ri yeeliyoh ndam,
daa ri yeeliyoh doole⁠ ⁠!
2 Aattiyaꞌi kaah⁠ ⁠!
Aattiyaꞌi júɓpé⁠ ⁠!
Ɗi keente sun fi ɓelii tílëhí gaana,
ɓelii tílëhí gaana na húmú yah ɓëewë feey fa ra,
na húmú yah ɓëewë feey fa a njaaliyoh yi ra⁠ ⁠;
ɗi yíllíɗté súrgë yí,
yíllíɗté wë ñif mee ke wa keen ɗa.⁠ ⁠»
3 Una tíkëetté won tih⁠ ⁠:
«⁠ ⁠Alleeluyaa⁠ ⁠!
Ɗúukíi gini gaana kolohte⁠ ⁠!
Ɗúukíi gini gaana tamu ra kolohte faw⁠ ⁠!⁠ ⁠»
4 Ɓaha yi sabay ana a iniilla (24) a mbínéeffí iniilla ƴekute na jaamiyuu Koope fa took ñaani nguur ka ra, na wonu tih⁠ ⁠: «⁠ ⁠Ɗémíin⁠ ⁠! Alleeluyaa⁠ ⁠!⁠ ⁠»
5 Tígí daaha, un ɗofohte ñaani nguur ka na won tih⁠ ⁠:
«⁠ ⁠Njëeɓí Koope fi yen ɗon fi súrgë yí ɓéeɓ⁠ ⁠;
njëeɓí rí, ɗon fa neehu ri ra⁠ ⁠!
Njëeɓí rí, baadoole neh ow gaan neh⁠ ⁠!⁠ ⁠»
6 Mi henil ɗeh, mi keliilte un man un dúukël i ow nen. Una man di na laɓaꞌ mboowaanna kísí fë nen, man di na tiilaꞌ piilliŋ nen, na won tih⁠ ⁠:
«⁠ ⁠Alleeluyaa⁠ ⁠!
Koo-Yíkëe fí yen fa mín ɓéeɓ rë
cëgíɗté nguur ki⁠ ⁠!
7 Yen lahun sos-keeñ
yen bíƴëh,
yen kañ ɗí
ndah kílëegí Har fa lahte
te ɓelaa caŋke na seh,
8 onute biti ɗi ɓekoh yéré,
ɓekoh yéré yí ɗíisúu píisí kofeelte,
ɗíisúu píisí na miriñ-miriñ,
ɗíisúu píis naaꞌ peyeɓ, hente peseŋ.⁠ ⁠»
(Píisí kofeeli baa teeɓaꞌ iñi júɓɓë pagu ɓëewí Koope ra.)
9 Filoon fi baaha, malaakaa won soꞌ tih⁠ ⁠: «⁠ ⁠Bíníyé yii beh⁠ ⁠: lahute sos-keeñ ɓëewë gapu ñami kílëegí Har fa ra.⁠ ⁠» Ɗi tíkké won tih⁠ ⁠: «⁠ ⁠Unni ƴaa Unni Koope sah-sah⁠ ⁠!⁠ ⁠»
10 Mi yeɗɗohte kotta ma na saañ jaamiyohi, ndaa ɗi won soꞌ tih⁠ ⁠: «⁠ ⁠Bëyít⁠ ⁠! Ngana paŋ ɗi⁠ ⁠! Soꞌ mi súrgë ti ɗo a koy-yaayyee ke ro filiɓ ngémë nen, ƴee na seedeyu unni Yéesú rë. Fu waɗti jaamiyaa Koope kep, ndah iña seede Yéesú rë daa ɓaat yonente ya nuf.⁠ ⁠»
Ɓëeꞌ yaagoh pënís fí naaꞌa ra
11 Filoon fi baaha, mi otte sun-Koo kúnsëhté, pënís naaꞌ feeñiyohte. Ɓëeꞌ yaagoh ri ra wonuu Ɓëyí-mit-wëelíyëh a Kaah⁠ ⁠; ɗi aattiyaꞌ júɓ, te júɓ daa tah ɗi na haaꞌ. 12 Íllë na ñah ti kíi nen, afa ɓéeɓ baane-buur⁠ ⁠! Tiyi daa ri yúh rí kut bíníyúté faana. 13 Ɗi ɓekohte paltii líiffé a ñif⁠ ⁠; ɗi hínú⁠ ⁠: «⁠ ⁠Un Koope⁠ ⁠». 14 Jammbaarra sun-Koo ɓekuute yéré yí ɗíisúu a píisí kofeelte, naaꞌ peyeɓ hente peseŋ, yaaguute pënís naaꞌ, ñeyute tala. 15 Jépílí kaañce na ɗúh ɓúgë, jépílë nay laɓe ginna ra. Ɗi ay waa kúɗ kúrí híinté, ɗi lopot wa ti reseñi lopotuu ndoŋi neeɓi misigi Koope fa mín ɓéeɓ rë nen. 16 Yii bee daa bíníyú sun fi paltii a koti⁠ ⁠: «⁠ ⁠Buuri buurra a Yíkëe fë lukki gaan ɗa.⁠ ⁠»
17 Filoon fi baaha, mi otte malaaka caŋke naꞌa, ɓéyíɗté uni sun dëekké ƴakka na njuŋkaanu sun-Koo ra won wa tih⁠ ⁠: «⁠ ⁠Ëyí ɗon teeꞌaꞌ ñami ndaje mi Koope⁠ ⁠! 18 Ëyí ɗon ñam boꞌ yi soldaarra, ƴi kélfë yí wë a ƴi buurra⁠ ⁠; ëyí ɗon ñam boꞌ yi pëníssë a ƴi yíkëe yí wë, boꞌ yi ɓëewë ɓéeɓ⁠ ⁠: bi lahaꞌ afi a ƴi ñaamma, ƴi baadoole ya a ƴi ɓëewí gaanna ɓéeɓ.⁠ ⁠»
19 Mi henil ɗeh, mi otte raba, buurra feey fa a soldaarri wa teeꞌuute, ay yejee ɓëeꞌ yaagoh pënís fí naaꞌa a soldaarri ra haaꞌ. 20 Tígí daaha, raba a yonentii paɗɗah fa habute. Yonentii paɗɗah fi baa daa paŋ kimtaana fíi raba, múuƴɗí ɓëewë kúrú ñaasi raba faanni wa, na húmú jaamiyuu netli ra. Raba a yonentii paɗɗah fa betute filiɓ laahi gélë yéelíɗ. 21 Soldaarri wa ɓéeɓ hawute a jépílë ɗúh ɓúk ɓëeꞌ yaagoh pënís fí naaꞌa ra, ƴakka ɓéeɓ ñamute boꞌ yi wa níi beniyute.

- Feeñiyoh
- <
- 19
- >

*19:1 19.1 Alleeluyaa wonaɗ ébrë. Iti fi daa ri⁠ ⁠: njëeɓí Yahwee.

© 2020 WBT