- 2 Timoote
- <
- 1
- >

Téeríi ana fa bíníyú unni kayya won Pool Timoote ra
Kúnsëe
Bee daa uni ana fa bíní Pool Timoote ra. Ɗi fi Timoote, ɓani Pool daa húmú boku légéyë te Pool húmú habaꞌ ri koy kah-kah ɗii na. Una nék, Pool bíníyëꞌ rí filiɓ kasaa bee téƴúu rí Rom ow caak súugëhté rí rë (1.15-17). Filiɓ una, bi yúh rí biti yee tallaꞌ ri pesi ra gaanay, ɗi wonte Timoote iña míllëꞌ rí rí líkín rë (4.6-8).
Filiɓ una, Pool ɗéɓëꞌ símí Koope ndah ɗee gémëꞌ Timoote Kiristaa ra (1.5).
Ɗi néríssé rí di húmú man pesi ɗi fi Pool, di na húmú yëeddëꞌ rí a coono fa deƴ ri ndah waarii Uni Neba ra (1.8).
Ɗi líkínté rí nda ri ɓeɓ wodi coono fa, ɗi ham híin ti soldaar kah-kah Yéesú-Kiristaa na nen, ɗi yëeddëꞌ unni Koope níi ñee waal te ri ɓan naa neeh dara (1.7⁠ ⁠; 2.3-4, 14-15).
Ɗi wonte ri moytoh ɓëewë ɓeku wonni lahay njiriñ, a capaꞌ sun i won kep affi wa ra, ɗi ñee kotti, ɗi foŋko légéyí, ɗi ham ngémë híin (2.16, 22⁠ ⁠; 4.5).
Ɗi wonte ri⁠ ⁠:
- yii leŋke waarii Uni Neba (1.8-12),
- yii leŋke di waɗti yëeddúun Unni Koope (2.14-19),
- yii leŋke di waɗti man súrgíi Koo-Yíkëe (2.22-26),
- yii leŋke jamanaa míllëꞌ rë (3.1-9),
- a yii leŋke njiriñ mi iña bíníyú Téerëe rë (3.14-17).
Ɓëyí fí jaŋi téeríi bee ɓéeɓ ay ot biti iña filiɓ mín yúun jamanu fi jamanu ɓéeɓ, wa mín líkínúu ow, wa mín yëeddúu ow mín múñ a ɗee nay habuu ngémë híin ɗë.
1
Wodohi Pool Timoote
1-2 Ɗo fi Timoote, ɗo fa habaꞌ mi koy soo na te mi fahaꞌte ro níi fahaꞌ ra, soꞌ mi Pool, daa mi na wodoh ro. Soꞌ mi apootari Yéesú-Kiristaa ndah Koope daa fahaꞌ baaha. Mi nahu woni ɓëewë yii leŋke pesa gap Koope ɓëewë nay none Yéesú-Kiristaa na ra. Baap-Koo a Yéesú-Kiristaa Yíkíi yen líhún ɗë mal, teeɓ ɗo naaꞌ-keeñ, on ɗo jaamma⁠ ⁠!
Líkíní Pool Timoote yii leŋke waarii Uni Neba
3 Ma na sím Koope fa na jaamiyoh mi ra ti di na húmú paguu ri caacci soꞌ koon nen, te mi pagaꞌ ri a afi tookke. Naꞌ a elek ɓéeɓ, ɗagaa mi faraah mi cap tiyu 4 te nuf soꞌ payte muun ma húmú yook fu na húmú takuu yen bín fë rë, tahte mi sesohte tíkëedú íl níi keeñ soꞌ sos siiɓ. 5 Nuf soꞌ na koleeh ɗee henaꞌ ngémú kaah ɗoo na ra, te ngémí baa daa húmú ciffu Lëyíis a yaafu Ëníis në, te ri ee ɗoo na ɓal. Baa wëerté sëꞌ këŋ⁠ ⁠! 6 Yii baa daa tah mi na nédís rë ee biti fu ɓaatti hubis yee on ɗo Koope, bee húmú tíkëꞌ mí rë yaꞌ mi falte ro ra, ndah 7 Koope onay yen Ruuh-Peseŋ nda yen hen ɓëewí neehute. Ruuha kay tahaꞌ yen lah doole, yen fahantaꞌ, yen mín ham affi yen.
8 Kon, ngana sopoh waarii yii leŋke Yíkíi yen na te ngana sopoh ɓal téjë téƴú mí kasu af ri ra. Ɗo kay, habe rek yen bok coono fa lahaꞌ mi waarii Uni Neba ra, Koope ay yen on doole. 9 Daa ri sëmlëꞌ yen, dëekké yen nda yen hen ɓëewí ladute. Pagaɗɗi yen daa tah neh Koope dëek yen. Yee tah ɗi dëek yen ɗa kay, neɓaꞌ ri neɓoo ɓaatte biti ɗi onte yen mal. Mali baa húmú ñéyíɗ ɗí Yéesú-Kiristaa na onte yen ɗi ɗeef ëldúnë sakuy doom ra, 10 feeñce yen na leegi, bee ayaꞌ Sëmlëhí yen Yéesú-Kiristaa ëldúnë rë. Ɗi ɓaŋke kúl kë, ñeyaꞌte Uni Neba teeɓpe yen biti lahte pesi na ɗúméh. 11 Soꞌ nék, Koope fal soꞌ apootar nda mi waare ɓëewë Uni Nebi bah, mi yëedíɗ wë rí. 12 Yii baa daa tah mi deƴ coono ɗeh, ndaa mi sopaay na ndah mi yúh ɓëeꞌ mi tík yaakaari soꞌ ɗii na ra, te wëerté sëꞌ biti ɗi mín níiɗ yee déŋéen ɗí sëꞌ rë níi yiin bis-këem.
13 Fu kelohte unni kaah ya won mi ro ra. Lah nérsée wë fu ham na a ngémí híinë lahu yen a fahaꞌa fahuu yen ow ndah nona nonu yen Yéesú-Kiristaa na ra. 14 Lah habe iñi wunna déŋéenú fú ƴaa ra híin, Ruuh-Peseŋ fa dék yen na ra ay roo ɓeddaꞌ.
15 Ɗo nék, fu yúhté biti sah koy-yaayya deyi Aasi ɓéeɓ yessute soꞌ, Fisel a Hermosen nonu ɓëewí ƴaaha. 16 Onesifoor nék, na hoñ soo toñ te homa hom mi kasaa bee ra, ɗi sopaay na. Kon, Yíkëe ɗémpí teeɓ ɓëy faami naaꞌ-keeñ. 17 Ɗi kay, henaꞌ ri Rom cëp, ɗi yam saami soꞌ níi ri otte soꞌ. 18 Yíkëe ɗém ɗíi teeɓ naaꞌ-keeñ yiin bis-këem⁠ ⁠! Ɗo fi bah, fu luk ɓëewë ɓéeɓ yúh ɗee habraꞌ ri soꞌ Efes ra.

- 2 Timoote
- <
- 1
- >

© 2020 WBT