- Ébrë
- <
- 5
- >

5
1 Seeƴoh gaan ɓéeɓ tansuu filiɓ fi ɓëewë, ɗi homiɗ wa fíi Koope. Daa ri na jébël iña nay waa yeree sarah a ƴee nay waa hawre Koope nda wa baalu bakaaɗɗi wa ra. 2 Seeƴoh gaan ɓéeɓ yúh ɗee na tílëꞌ rí a ɓëewë yíih rë a ƴee múuƴú rë, ndah ɗi fi baa ɓal, ɗi na keen. 3 Keena na keen ɗi fi baa ra ɓal, daa tah ɗi mínéh teem yeraꞌ sarahi ay baaluu bakaaɗɗi ɓëewë kep, ndaa ɗi waɗti yeraꞌ bi ay baaluu bakaaɗɗi ɗi fi baa ɓal.✡5.3 Saame Tali Léwí 9.7 4 Ow mínéh ɓéyíɗ afi níi fal afi seeƴoh gaan, Koope kut daa na dëekëꞌ ti di dëekëꞌ rí Aaron nen.
5 Kiristaa ɓal ɓéyrëy afi falte afi seeƴoh gaan, Koope daa fal ri ri won tih⁠ ⁠:
«⁠ ⁠Daa fu Koy soꞌ,
dalaꞌte woteh
mi Boffu.⁠ ⁠»✡5.5 Saame Kañaa ya 2.7
6 Koope wonte ɓal bitih⁠ ⁠:
«⁠ ⁠Fu seeƴoh ti Melkisedek*5.6 Melkisedek ⁠ ⁠: Daa ri húmú buuri Salem. Ɗi húmú seeƴoh ɓal jamanii i Abraham. Saame Dalaana 14.18-24. Iti fi tiyi daa ri⁠ ⁠: «⁠ ⁠Buuri jaammaa⁠ ⁠».nen
níi kiri fi kirih.⁠ ⁠»✡5.6 Saame Kañaa ya 110.4
7 Filiɓ pesi Kiristaa feey fi bee ɓéeɓ, ɗi húmú ɗagaꞌ Koope fa daa mín ɗíi sëmlëꞌ kúl kë rë ɗaŋi misikke ñéerëꞌ a muun,✡5.7 Saame Maccëe 26.36-46⁠ ⁠; Marka 14.32-42⁠ ⁠; Lúkkë 22.39-46 wone ri sohle yi te Koope tahte ɗaŋŋi ndah ɗi ñeete yee fahaꞌ Koope ra. 8 Henaꞌ Yéesú Koy Koope na níi, ɗi ñeete coono, yoonte ñee yee fahaꞌ Koope ra. 9 Pagaꞌ Koope yee paŋ ɗi ɗii na níi ɗi fi Yéesú mitte sëk rë, ɗi hente Sëmlëhí ɓëewë na ñeyu yee fahaꞌ ri ra, sëmlëꞌté wë níi kiri fi kirih. 10 Ahaŋkay, Koope daa fal ri seeƴoh gaan ti Melkisedek nen.
Yen yuliɗ fíi
11 Fun lahute i yin caak, ƴi wonun fun ɗon sun fi yii bah, ndaa poysiri ɗon wa ay kofeel ndah yin yooɓay haal affon. 12 Ɗon warutee maañci mín yëeddëꞌ koon ndaa tígë homuu ron bee ra, ow daa waɗ ɗon yëeddëet iña na ɗéɓúu yëeddëꞌ filiɓ unni Koope ra. Ɗon míníh ñam ñami yooɓay hon doom. Ɗon teyu ɓap ti baaker nen. 13 Ɓëyí fí líssí ɓap nék, ɗeef ɗi líssí hen baaker, ɗi maanay doom. Kon, ɗi mínéh ɓíssëꞌ yii júɓpé a yii júɓëy.✡5.13 Saame 1 Korente 3.2 14 Ñama yooɓay hon ɗa nék, ay yeru ɓëewë maanu ra, wa fa dékúu saam yúh a ɓíssëꞌ yii wunte a yii wuneh níi mínúté rë.

- Ébrë
- <
- 5
- >

✡5:3 5.3 Saame Tali Léwí 9.7

✡5:5 5.5 Saame Kañaa ya 2.7

*5:6 5.6 Melkisedek ⁠ ⁠: Daa ri húmú buuri Salem. Ɗi húmú seeƴoh ɓal jamanii i Abraham. Saame Dalaana 14.18-24. Iti fi tiyi daa ri⁠ ⁠: «⁠ ⁠Buuri jaammaa⁠ ⁠».

✡5:6 5.6 Saame Kañaa ya 110.4

✡5:7 5.7 Saame Maccëe 26.36-46⁠ ⁠; Marka 14.32-42⁠ ⁠; Lúkkë 22.39-46

✡5:13 5.13 Saame 1 Korente 3.2

© 2020 WBT